Fris XC40 gee jou weelde én woema | Netwerk24
Fris XC40 gee jou weelde én woema
Ons hou van Volvo se topmodel in sy XC40-gesin, die nuwe T5. Fris krag is in daardie kompakte lyf van hom verpak. Die dieselmodelle bied straks 'n meer gebalanseerde keuse. Foto: Marnus Hattingh
Dit was 'n knipoog voor middernag toe ek die jong ontwerper van Volvo se nuwe XC40 'n glas Spaanse rooi in die hand stop en sê: "Dié wa van jou, wat was die plan met daardie ingetrekte wange op sy deure?"
Ons was 27 vloere hoog, in 'n blink hotel se draairestaurant, en onder het Barcelona se kuierendes pas die strate begin invaar op pad na nog 'n aand van fuif, kuier en als wat jonges se lewe lekker maak.
Dit was die internasionale bekendstelling van die Swede se nuwe baba-sportnuts, vandag so anderhalfjaar gelede. En doer bo in die hotel het ek die kans waargeneem om 'n ietwat aangeklamde ontwerper sy bedryfsgeheime te laat uitlap.